CELEX: 32020D0245
Language: el
Date: 2020-02-17 00:00:00
Title: Απόφαση (ΕΕ) 2020/245 του Συμβουλίου της 17ης Φεβρουαρίου 2020 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του συμβουλίου εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά τη θέσπιση του εσωτερικού κανονισμού του συμβουλίου εταιρικής σχέσης και των εσωτερικών κανονισμών της επιτροπής εταιρικής σχέσης, των υποεπιτροπών και άλλων οργάνων που έχουν συσταθεί από το συμβούλιο εταιρικής σχέσης και τη συγκρότηση καταλόγου των υποεπιτροπών, για την εφαρμογή της εν λόγω συμφωνίας με την εξαίρεση του τίτλου ΙΙ

25.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 52/3
               
            
         ΑΠΟΦΑΣΗ (ΕΕ) 2020/245 ΤΟΥ ΣΥΜΒΟΥΛΙΟΥ
         της 17ης Φεβρουαρίου 2020
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του συμβουλίου εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά τη θέσπιση του εσωτερικού κανονισμού του συμβουλίου εταιρικής σχέσης και των εσωτερικών κανονισμών της επιτροπής εταιρικής σχέσης, των υποεπιτροπών και άλλων οργάνων που έχουν συσταθεί από το συμβούλιο εταιρικής σχέσης και τη συγκρότηση καταλόγου των υποεπιτροπών, για την εφαρμογή της εν λόγω συμφωνίας με την εξαίρεση του τίτλου ΙΙ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2, τα άρθρα 207 και 209, σε συνδυασμό με το άρθρο 218 παράγραφος 8 πρώτο εδάφιο και το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συνολική και ενισχυμένη συμφωνία εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου (1) («η συμφωνία») υπεγράφη στις Βρυξέλλες στις 24 Νοεμβρίου 2017 και εφαρμόζεται προσωρινά από την 1η Ιουνίου 2018.
                  
               
                     (2)
                  
                  
                     Βάσει των άρθρων 362 και 363 της συμφωνίας, συγκροτείται συμβούλιο εταιρικής σχέσης και επιτροπή εταιρικής σχέσης για τη διευκόλυνση της λειτουργίας της συμφωνίας.
                  
               
                     (3)
                  
                  
                     Δυνάμει του άρθρου 362 παράγραφος 4 της συμφωνίας, το συμβούλιο εταιρικής σχέσης πρέπει να θεσπίσει τον εσωτερικό κανονισμό του και, δυνάμει του άρθρου 363 παράγραφος 4 της συμφωνίας, το συμβούλιο εταιρικής σχέσης καθορίζει στον εσωτερικό του κανονισμό, τα καθήκοντα και τη λειτουργία της επιτροπής εταιρικής σχέσης.
                  
               
                     (4)
                  
                  
                     Προκειμένου να διασφαλιστεί η αποτελεσματική λειτουργία της συμφωνίας, θα πρέπει να θεσπιστεί ο εσωτερικός κανονισμός του συμβουλίου εταιρικής σχέσης, καθώς και οι εσωτερικοί κανονισμοί της επιτροπής εταιρικής σχέσης.
                  
               
                     (5)
                  
                  
                     Σύμφωνα με την απόφαση (ΕΕ) 2018/104 του Συμβουλίου (2), κατά τη διάρκεια της προσωρινής εφαρμογής της συμφωνίας, το συμβούλιο εταιρικής σχέσης δύναται να λαμβάνει αποφάσεις που αφορούν μόνο ζητήματα που εμπίπτουν στο πεδίο της προσωρινής εφαρμογής της συμφωνίας, όπως προβλέπεται στην εν λόγω απόφαση.
                  
               
                     (6)
                  
                  
                     Δυνάμει του άρθρου 364 παράγραφος 2 της συμφωνίας, το συμβούλιο εταιρικής σχέσης δύναται να αποφασίσει να συγκροτήσει υποεπιτροπές και άλλα όργανα σε συγκεκριμένους τομείς που μπορούν να το επικουρούν κατά την εκτέλεση των καθηκόντων του. Επιπλέον, στον εσωτερικό του κανονισμό, το συμβούλιο εταιρικής σχέσης πρέπει να προσδιορίζει τη σύνθεση, τα καθήκοντα και τη λειτουργία των εν λόγω υποεπιτροπών και άλλων οργάνων.
                  
               
                     (7)
                  
                  
                     Το συμβούλιο εταιρικής σχέσης πρέπει να θεσπίσει τούς εσωτερικούς κανονισμούς του συμβουλίου εταιρικής σχέσης, της επιτροπής εταιρικής σχέσης και των υποεπιτροπών και άλλων οργάνων.
                  
               
                     (8)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο συμβούλιο εταιρικής σχέσης, δεδομένου ότι η απόφαση για τη θέσπιση του εσωτερικού κανονισμού του συμβουλίου εταιρικής σχέσης, και των εσωτερικών κανονισμών της επιτροπής εταιρικής σχέσης, των υποεπιτροπών και άλλων οργάνων που έχουν συσταθεί από το συμβούλιο εταιρικής σχέσης και για τη συγκρότηση καταλόγου των υποεπιτροπών θα είναι δεσμευτικές για την Ένωση.
                  
               
                     (9)
                  
                  
                     Η θέση της Ένωσης στο πλαίσιο του συμβουλιου εταιρικής σχέσης θα πρέπει συνεπώς να βασίζεται στο σχέδιο απόφασης του συμβουλίου εταιρικής σχέσης.
                  
               
                     (10)
                  
                  
                     Η παρούσα απόφαση δεν αφορά το σχέδιο απόφασης του συμβουλίου εταιρικής σχέσης, στο μέτρο που αφορά τη ρύθμιση της λειτουργίας των οργάνων που έχουν συσταθεί βάσει της συμφωνίας κατ’ εφαρμογή του τίτλου ΙΙ της συμφωνίας, ο οποίος περιέχει διατάξεις σχετικά με την κοινή εξωτερική πολιτική και πολιτική ασφάλειας της Ένωσης που εμπίπτουν στο πεδίο εφαρμογής του τίτλου V κεφάλαιο 2 της Συνθήκης για την Ευρωπαϊκή Ένωση. Ο σκοπός και το περιεχόμενο των εν λόγω διατάξεων είναι χωριστά και ανεξάρτητα από τον σκοπό και το περιεχόμενο των άλλων διατάξεων της συμφωνίας για την εγκαθίδρυση μιας εταιρικής σχέσης μεταξύ των μερών. Παράλληλα με την παρούσα απόφαση θα εκδοθεί χωριστή απόφαση σχετικά με το σχέδιο απόφασης του συμβουλίου εταιρικής σχέσης, στο μέτρο που θα ρυθμίζει τη λειτουργία των οργάνων που έχουν συσταθεί βάσει της συμφωνίας, κατ’ εφαρμογή του τίτλου ΙΙ της συμφωνίας.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί εξ ονόματος της Ένωσης στο πλαίσιο του συμβουλίου εταιρικής σχέσης που συγκροτείται βάσει της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, όσον αφορά τη θέσπιση του εσωτερικού κανονισμού του συμβουλίου εταιρικής σχέσης και των εσωτερικών κανονισμών της επιτροπής εταιρικής σχέσης, των υποεπιτροπών και άλλων οργάνων που έχουν συσταθεί από το συμβούλιο εταιρικής σχέσης και τη συγκρότηση καταλόγου των υποεπιτροπών, για την εφαρμογή της εν λόγω συμφωνίας με την εξαίρεση του τίτλου ΙΙ, βασίζεται στο σχέδιο απόφασης του συμβουλίου εταιρικής σχέσης (3).
            
            
               2.   Οι εκπρόσωποι της Ένωσης στο πλαίσιο του συμβουλίου εταιρικής σχέσης μπορούν να αποδεχτούν ήσσονος σημασίας τεχνικές αλλαγές στο σχέδιο απόφασης χωρίς περαιτέρω απόφαση του Συμβουλίου.
            
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 17 Φεβρουαρίου 2020.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 23 της 26.1.2018, σ. 4.
         
            (2)  Απόφαση (ΕΕ) 2018/104 του Συμβουλίου, της 20ής Νοεμβρίου 2017, για την υπογραφή, εξ ονόματος της Ένωσης, και την προσωρινή εφαρμογή της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου (ΕΕ L 23 της 26.1.2018, σ. 1).
         
            (3)  Βλ. έγγραφο ST 15226/19 στον ιστότοπο http://register.consilium.europa.eu.